Source: http://keusote.cloudnc.fi/fi-FI/Toimielimet/Yhtymaumlhallitus/Kokous_1252020/Osavuosikatsaus_12020(2674)
Timestamp: 2020-06-02 01:00:31+00:00
Document Index: 10180164

Matched Legal Cases: ['§ 87', '§ 48', '§ 85', '§ 86', '§ 88', '§ 89', '§ 90']

Osavuosikatsaus 1/2020 | Keski-Uudenmaan Sote
Yhtymähallitus, kokous 12.5.2020
§ 87 Osavuosikatsaus 1/2020
KEUDno-2020-1724
Kuntayhtymän valtuusto hyväksyi vuoden 2020 talousarvion kokouksessaan 19.12.2019 § 48. Talousarvion toiminnallisten ja taloudellisten tavoitteiden toteutumisesta raportoidaan neljännesvuosittain yhtymävaltuustolle. Ensimmäinen osavuosikatsaus on laadittu ajalta 1.1.-31.3.2020.
Vuoden 2020 ensimmäistä neljännestä leimaa ennen näkemätön tilanne koronaepidemian levittyä Suomeen ja erityisesti Uudenmaan alueelle. Kuntayhtymän toiminnassa on keskitytty tilanteen vaatiman valmiuden nostamiseen ja toimintamallien muuttamiseen siten, että välttämättömät peruspalvelut voidaan tuottaa mahdollisimman laajasti samalla kun toimintaa on muovattu epidemian hoitamiseksi. Epidemiatilanteen nopeassa haltuunotossa on onnistuttu erinomaisesti. Yhteistyö HUS:n kanssa epidemiatilanteen hoitamisessa on ollut lähes päivittäistä. Tällä hetkellä näyttää siltä, että epidemia tulee jatkumaan loppuvuoden ajan. Pitkittyessään epidemia vaikuttaa laajasti alueemme asukkaiden terveyteen ja hyvinvointiin sekä omistajakuntien talouteen. Palvelutarpeen muutoksia seurataan tarkasti ja niitä pyritään myös ennustamaan tietopohjan kertyessä. Yhteistyö omistajakuntien kanssa on koronakriisin aikana tiivistynyt entisestään ja mahdollistanut uusien hyvinvointia ja terveyttä edistävien toimintamallien nopean käyttöönoton myös jatkossa epidemian laannuttua käytettäväksi. Myös omassa toiminnassa uudistuminen on koronan myötä vauhdittunut erityisesti sähköisten palvelujen laajentumisen myötä. Epidemian jälkeistä toimintaa ollaan myös suunnittelemassa, huomioiden uudet toimintamallit.
Epidemiatilanteen hoitamisen lisäksi kaudella on ollut käynnissä yhteistoimintamenettely ja laaja-alainen tuottavuusohjelman valmistelu. Palveluverkkohanketta ja järjestämis- ja tuottamissuunnitelmaa on viety eteenpäin. Keskitetyn asiakasohjauksen hanketta on toteutettu. Yhteisöohjautuvuutta on edistetty, ja saatu kokemuksia sen toimivuudesta myös koronaepidemian aikana. Lean-menetelmän käyttöönottoa on myös jatkettu.
Sote-uudistuksen valmisteluun on osallistuttu Uudenmaan viiden itsehallintoalueen mallin mukaisesti. Uudistuvien sote-keskusten ja sote-palvelujen rakennemuutoksen toteuttamisen valtionavustushakemukset on valmisteltu ja jätetty sosiaali- ja terveysministeriölle. Ratkaisua odotetaan kevään aikana.
Epidemia lisää kuntayhtymän taloudellisia haasteita. Vaikutuksia tulee paitsi välittömästä hoitoon ja varautumiseen liittyvistä kustannuksista, myös laajemmin vaikutuksista yhteiskuntaan. Erikoissairaanhoidon kustannuksiin vaikuttaa myös epidemian aikana kertyvä hoitovelka normaalin toiminnan supistuttua. Lähikuukaudet näyttävät millä tavalla kustannuskehitys toteutuu. Joka tapauksessa kuntayhtymän perustoiminta-ajatuksen mukainen kustannustehokkaiden toimintamallien kehittäminen ja tuottavuusohjelman toteuttaminen jatkuvat epidemiasta huolimatta.
Omassa palvelutuotannossa on ylitysuhkaa mm. asumispalveluissa ja lastensuojelussa. Ylitysuhka pyritään kattamaan tuottavuusohjelman toimenpitein. Erikoissairaanhoidon tilinpäätösennuste saadaan HUS:lta 15.5.2020 mennessä.
Yhtymähallitus päättää esittää yhtymävaltuustolle, että valtuusto merkitsee tiedoksi vuoden 2020 ensimmäisen osavuosikatsauksen ajalta 1.1.-31.3.2020.
jäsenkuntien kirjaamot, johtoryhmä, talouspäälliköt
Osavuosikatsaus 1_2020.pdf (pdf, 1311 kt)
§ 85 Yhtymähallitus / Kokouksen avaus, kokouksen laillisuuden ja päätövaltaisuuden toteaminen, kokouksen pöytäkirjantarkastajien valinta
§ 86 Perustietotekniikka- ja tietoliikennekokonaisuuden kilpailutus
§ 88 Käyttösuunnitelman toteutumisvertailu 1/2020
§ 89 Viranhaltijapäätökset
§ 90 Tiedonantoja